নতুন নোট নেই। তাই আইসিইউয়ে না নিয়ে গিয়ে রোগীকে ঘণ্টাখানেক ফেলে রাখা হল জরুরি বিভাগেই! রবিবার যাদবপুরের একটি বেসরকারি মেডিক্যাল কলেজ হাসপাতালের বিরুদ্ধে এমনই অভিযোগ করেছেন রোগীর আত্মীয়েরা।
হাসপাতাল কর্তৃপক্ষ অবশ্য অভিযোগ অস্বীকার করেছেন। হাসপাতালের সিইও জয়দীপ মিত্র বলেন, ‘‘টাকার জন্য চিকিত্সা বন্ধ ছিল, এ কথা ঠিক নয়। আইসিইউয়ে নিয়ে যাওয়ার আগে চিকিত্সা বিজ্ঞানের নিয়ম অনুযায়ী কিছু প্রক্রিয়া থাকে। সেই প্রক্রিয়াগুলি শেষ করার পরেই একজন রোগীকে আইসিইউয়ে পাঠানো হয়। এদিনও তা-ই করা হয়েছে। রোগীর পরিবার ভুল বুঝেছেন।’’
এদিন দক্ষিণ ২৪ পরগনার দক্ষিণ বারাসতের বাসিন্দা নীলাবতী সাহাকে (৮৫) নিয়ে বিকেল সাড়ে ৩টা নাগাদ ওই বেসরকারি হাসপাতালে পৌঁছন তাঁর আত্মীয়েরা। তাঁরা ৪০ টাকা দিয়ে টিকিট কেটে নীলাবতীকে ভর্তি করান জরুরি বিভাগে। মস্তিষ্কে রক্তক্ষরণের কারণে রোগীকে আইসিইউয়ে রাখার পরামর্শ দেন চিকিৎসকেরা। আইসিইউয়ে ভর্তি করানোর জন্য পাঁচ হাজার টাকা চান কর্তৃপক্ষ। ওই টাকা দেওয়া নিয়েই শুরু হয় গোলমাল। রোগীর পরিবারের অভিযোগ, যেহেতু তাদের কাছে নতুন নোট ছিল না, তাই নীলাবতীকে আইসিইউয়ে না নিয়ে গিয়ে জরুরি বিভাগেই ফেলে রাখা হয়েছিল। ঘণ্টাখানেকেরও বেশি সময় পরে তাঁকে আইসিইউয়ে নিয়ে যাওয়া হয়। 
নীলাবতীর ছেলে প্রদীপ জানান, তাঁরা পুরনো নোট দিতে গেলে তা নিতে অস্বীকার করেন হাসপাতালের কাউন্টারে থাকা কর্মীরা। জরুরি বিভাগেই ফেলে রাখা হয় নীলাবতীকে। রোগীর এক আত্মীয় রঞ্জন দাস বলেন, ‘‘নতুন নোট নেই বলার পর আমরা পুরনো নোট নিতে অনুরোধ করি। কিন্তু তাঁরা পুরনো নোট নিতে রাজি হননি। আমাদের বলা হয়, রোগীকে নিয়ে অন্য হাসপাতালে চলে যেতে।’’
প্রদীপ এদিন রাতে বলেন, ‘‘নতুন নোট না থাকায় মাকে অন্য হাসপাতালে নিয়ে যেতে বলেছিল। আমার এক আত্মীয় বাড়ি চলে যান খুচরো এবং নতুন টাকা আনতে। আরেক আত্মীয় কাছেই বিভিন্ন এটিএম ঘুরে ঘুরে কয়েকঘণ্টা পর নতুন নোট সংগ্রহ করেন। তা দিয়েই রাতে সমস্যা মিটেছে।’’ হাসপাতালের তরফে রাতে জানানো হয়, জরুরি বিভাগ থেকে এদিন সময় মতোই আইসিইউয়ে নীলাবতীকে নিয়ে যাওয়া হয়েছিল। তবে হাসপাতালের সিইও জানিয়েছেন, নতুন টাকার অভাবে হাসপাতালও ভুগছে। কর্তৃপক্ষের তরফে নোটিস দিয়ে এবং ব্যক্তিগতভাবে অনুরোধ করে নতুন নোট দিয়ে হাসপাতালের খরচ মেটানোর অনুরোধ করা হচ্ছে।